དེ་ཡང་དུས་ཀྱི་ཆུ་རྒྱུན་ལྡོག་དུ་མེད་པར་རྒྱུགས་པའི་ལོ་རྒྱུས་ཀྱི་བཤུལ་ལམ་རིང་པོའི་ཁྲོད།ལས་ལ་བརྩོན་ཞིང་དཔའ་ངར་ཆེ་བ།སེམས་རྒྱུད་དྲང་ལ་བརྩེ་སེམས་ཀྱིས་ཕྱུག་པའི་བོད་རིགས་མི་དམངས་ཀྱིས་རང་ཉིད་འཚོ་སྡོད་བྱ་ཡུལ་གྱི་རང་བྱུང་ཁམས་ཀྱི་སྣང་ཚུལ་སྣ་ཚོགས་ལ་ངོས་འཛིན་དང་འབྲེལ་འདྲིས་བྱས་པ་བརྒྱུད།རང་གི་ཐུན་མོང་མ་ཡིན་པའི་བློ་གྲོས་རྩལ་ལ་བརྟེན་ནས་ཚར་དུ་དངར་བའི་ངག་ཐོག་གི་བརྩམས་ཆོས་རབ་དང་རིམ་པར་བརྩམས།ཡང་སྒོས་བོད་ནི་གླུ་གར་རྒྱ་མཚོར་གྲགས་ཤིང་བོད་མི་རིགས་འདི་བཞིན་གླུ་གར་ལ་ཞེན་པའི་མི་རིགས་ཤིག་ཡིན་ཙ་ན།གདོད་མའི་དུས་ནས་འཚོ་སྡོད་བྱེད་པའི་ཡུལ་ཁམས་སུ་གླུ་ལེན་གར་འཁྲབ་བྱེད་པའི་སྲོལ་ས་དར་རྡོ་དར་ཡིན་པའི་ཁ་ཚོན་བཅད་ཆོག་པ་ཞིག་ཡིན་ཏེ།སྲིད་པ་ཆགས་གླུ་དང་།སྲིད་པས་བ་ཆུང་བཤས་པའི་གླུ།ཨ་ཆགས་ཆགས་ལ་ཆགས་དགུ།ཨ་མཚར་མཚར་ལ་མཚར་དགུལ་སོགས་ཀྱི་གདོད་མའི་གླུ་ཚིག་དག་དུས་ད་ལྟའང་ང་ཚོའི་མིག་ལམ་དུ་མངོན་ཞིང་།ད་དུང་དེ་དང་དེ་འདྲ་བའི་གདོད་མའི་གླུ་ཚིག་མི་ཉུང་བ་ཞིག་གནའ་བོའི་ངག་རྒྱུན་མ་ཆད་པར་རྒད་པོ་རྒད་མོ་ཚོའི་སྨྲ་སྒོར་གནས་ཡོད་པར་ངེས།སྐབས་བསྟུན་གླེང་བའི་མགུར་དུ་གྲགས་པ་འདི་ཡང་སྔར་གྱི་ལོ་ཟླའི་འཁོར་འགྲོས་ནང་རང་རེའི་མེས་པོ་ཚོས་རང་གི་བསམ་པའི་འགྱུར་བ་ཅི་རིགས་པའམ་སྤྱི་ཚོགས་ཀྱི་སྣང་ཚུལ་ཅི་རིགས་པ་དག་བརྗོད་པར་འདོད་པའི་དོན་རྣམས་དབྱངས་ཀྱི་རྟ་ལ་བསྐྱོན་ནས་མཚོན་པར་བྱེད་པའི་ཐབས་ཁྱད་པར་ཅན་ནས་མཆེད་པའམ་ཡང་ན་དེའི་རྨང་གཞིའི་ཐོག་འཕེལ་རྒྱས་སུ་ཕྱིན་པ་ཞིག་དང་།གཞན་ཡང་གདོད་མའི་རང་བྱུང་ཆོས་ལུགས་བོན་ཆོས་ནི་ས་མཐོའི་མེས་པོ་རྣམས་ཀྱིས་ལོ་རྒྱུས་ཀྱི་དུས་ཡུན་རིང་པོའི་ནང་ཕྱི་སྣོད་ཀྱི་རང་བྱུང་ཁམས་ཆེན་པོ་དང་འབྲེལ་གཏུགས་བྱུང་བ་ལས།ནང་སེམས་སུ་དགའ་སྤྲོ་དང་སྐྱོ་སྡུག་སོགས་ཀྱི་ཚོར་སྣང་ཇི་སྙེད་སྐྱེས་པ་དང་བསྟུན་ནས་བྱུང་བའི་འཇིག་རྟེན་གྱི་ལྟ་བ་སོགས་ཚུད་པའི་བསམ་བློའི་མྱོང་རྟོགས་རིམ་བཞིན་འཕེལ་རྒྱས་སུ་ཕྱིན་པའི་ཐོག་མའི་བློ་གྲོས་ཀྱི་འབྲས་བུ་ཞིག་ཡིན་ལ།གདོད་མའི་བོན་རིགས་སུ་ཡར་གཡེན་གཉན་པོ་བཅུ་གསུམ།བར་གཡེན་གཏོད་པོ་དགུ།ས་གཡེན་ཆེ་བ་བཅུ་གཅིག་སོགས་ལས་གླུ་བོན་དབྱངས་སྙན་དང་ཟེར་བོན་གདངས་སྙན་གཉིས་ནི་བོན་གཞན་དང་མི་འདྲ་བར་མཆོད་ཚིག་གམ་གཟུངས་སྔགས་སོགས་དབྱངས་རྟར་བསྐྱོན་ནས་གྱེར་བ་ཞིག་ཡིན་པས།གདོད་མའི་བོན་རིགས་དེ་དག་གི་མཆོད་ཚིག་གམ་གཟུངས་སྔགས་སོགས་དབྱངས་རྟར་བསྐྱོན་ནས་གྱེར་བར་བྱེད་པའི་དབྱངས་རྟ་དེ་སྐབས་འདིར་གླེང་བའི་མགུར་གྱི་དབྱངས་རྟའི་ཆ་ཤས་ཤིག་ཏུའང་གྱུར་སྲིད་པ་ནི་སུས་ཀྱང་བསྙོན་དུ་མེད་པའི་ལོ་རྒྱུས་ཀྱི་དངོས་བྱུང་གནས་ཚུལ་འབའ་ཞིག་གོ།